קירה רדינסקי

קירה רדינסקי (נולדה ב־28 ביולי 1986) היא מדענית מחשב המתמחה בכריית מידע ובינה מלאכותית, מנהלת ויזמת היי־טק ישראלית. מדענית, פרופסור אורח בטכניון. חברת מליאת רשות ניירות ערך. לשעבר דירקטורית מדע נתונים ומדענית ראשית ב-eBay ישראל.

ביוגרפיה
קירה רדינסקי נולדה בקייב, שבאוקראינה. הוריה נפרדו בטרם נולדה, והיא עלתה לישראל כשהייתה בת 4. גדלה בנשר עם אמה, דודתה וסבתה. האם, מתמטיקאית בהכשרתה, עבדה במספר עבודות במקביל כדי לפרנס את משפחתה. אביה של רדינסקי עלה בנפרד לישראל, חזר בתשובה ולא נמצא בקשר עימה.

רדינסקי למדה בתיכון ע"ש יצחק רבין בנשר. בין השנים 2004–2007 שירתה ביחידה הטכנולוגית של חיל המודיעין כמתכנתת, וזכתה ב־2006 בפרס ביטחון ישראל כחלק מצוות תכנות ביחידתה.

בעלת חגורה שחורה בקראטה.

חיים אישיים 
רדינסקי מתגוררת בזכרון יעקב, נשואה לשגיא דוידוביץ, יזם הייטק ומנכ"ל חברת SparkBeyond, שמפתחת מנוע חיפוש המתמקד בתגליות ובמדע. אם לשניים.

פעילות באקדמיה
בשנת 2002, בגיל 15, החלה רדינסקי ללמוד בטכניון במסגרת תוכנית המצוינים. את שלושת תאריה האקדמיים קיבלה מהפקולטה למדעי המחשב בטכניון. את התואר הראשון סיימה בשנת 2008, ולאחר מכן למדה לתואר שני ולדוקטורט במסלול ישיר תחת הנחייתו של פרופסור שאול מרקוביץ. בתואר השני עסקה בתחומים הקשורים ללמידה תלוית־זמן ולבינה מלאכותית. בשנת 2012, בגיל 26, הגישה את עבודת הדוקטורט שלה, בה תיארה מתודולוגיה לניבוי אירועים על סמך שכיחות שאילתות באינטרנט, וניתוח סמנטי של טקסטים מ־500 השנים האחרונות, ארכיוני חדשות מהניו יורק טיימס משנת 1851, ומאגרי מידע נוספים.

משנת 2016 היא מכהנת כמדענית מבקרת בטכניון פרו בונו, ובמסגרת תפקידה עובדת מול בתי החולים ושותפה לבניית מודלים וחיפוש תבניות כדי לצפות מה ההסתברות שמטופל מסוים ילקה במחלה, ובמקביל לאפשר לקבל החלטה בבחירת התרופה ומינונה על פי ניתוח של מקרים דומים.

באוגוסט 2018 פורסם כי רדינסקי יחד עם שחר הראל, סטודנט לתואר שני במדעי המחשב בטכניון, יצרו מערכת חכמה לפיתוח תרופות חדשות. המערכת עושה שימוש בבינה מלאכותית ולמידה עמוקה על מנת לקצר את השלב הראשון בפיתוח תרופה, הכולל סריקה של מספר עצום של מולקולות ואיתור אלו שיש בהן פוטנציאל רפואי. המערכת עושה שימוש בידע כימי ורפואי קיים על מנת להציע אפשרויות לתרופות חדשות.

רדינסקי פרסמה מעל 50 מאמרים מדעיים . היא משתפת פעולה עם מעבדת מדעי המידע של יחידה 3060 בצה"ל.

פעילות בחברות הייטק
בין השנים 2009–2012 עבדה רדינסקי במחלקת המחקר במיקרוסופט. במהלך התמחות בת שלושה חודשים במטה מיקרוסופט ברדמונד פיתחה יחד עם אריק הורביץ, מנהל שותף בחטיבה, את "דברה" (Debra), מערכת Big Data המוצאת תבניות ושרשרות אירועים היסטוריים ועל סמך זה חוזה מגמות עתידיות. במסגרת המחקר רדינסקי הייתה שותפה ל־10 פטנטים רשומים, המחקר זכה לחשיפה גדולה ופרסום עולמי ואף נבחר בין כתבות הטכנולוגיה הטובות לשנת 2013. רדינסקי זכתה בפרסים ומלגות שונות והופיעה באירועים טכנולוגיים וכנסים רבים בעולם, כגון: ועידת TEDx, כנס וול סטריט ג'ורנל ועוד.

רדינסקי גם הובילה במיקרוסופט פרויקטים בתחום החיזויים האנליטיים, כגון: שיפור התוצאות במנוע החיפוש "בינג" ומערכת מבוססת בינה מלאכותית שחוזה התקפות סייבר על ארגונים.

במאי 2012 הקימה יחד עם ירון זכאי־אור את חברת ההזנק סיילס פרדיקט (SalesPredict). החברה פיתחה מערכת המבוססת על אלגוריתמי למידת מכונה ועיבוד שפה טבעית לחיזוי אנליטי אשר מספקת שירותים לאנשי מכירות וחברות, בעיקר מיון ומציאת לקוחות פוטנציאליים, באמצעות כריית מידע ממקורות שונים. היא כיהנה כמנהלת טכנולוגיות ראשית של חברת ההזנק, וכחברת דירקטוריון. ביולי 2016 רכשה חברת eBay את סיילס פרדיקט תמורת עשרות מיליוני דולרים. לאחר המכירה מונתה רדינסקי לדירקטורית מדע נתונים ומדענית ראשית ב־eBay ישראל.

באוקטובר 2019 התמנתה ליו"ר וסמנכ"לית טכנולוגיה של חברת הסטארט־אפ דיאגנוסטיק רובוטיקס, שרדינסקי הייתה ממקימיה שנתיים קודם לכן בטכניון. החברה מפתחת מערכות בינה מלאכותית לאוטומציה וחיזוי בעולם הדיאגנוסטיקה הרפואית על מנת לסייע לרופאים ולמטפלים לקבל החלטות אבחוניות מהירות ומדויקות יותר.

בשנת 2023 מונתה לדירקטורית בבנק אש ישראל.

חברות בחברות ציבוריות
 חברת מליאת הרשות לניירות ערך (מיוני 2017)
 חברת ועדת ההיגוי בפרויקט "מהנדסות העתיד" של התעשייה האווירית, ידיעות אחרונות ו־ynet, שמטרתו לעודד נשים ונערות לבחור בלימודי מקצועות מדעיים וטכנולוגיים, ובמקצועות הנדסה בפרט
 חברה במועצת המנהלים הטכנולוגית של קופת חולים מכבי
 חברה במועצה הטכנולוגית של HSBC.

פרסים, מלגות והוקרה
 מספר פרסים מטעם הטכניון: פרס הפרויקט המצטיין בפקולטה למדעי המחשב, פרס עוזר ההוראה המצטיין ופרס החדשנות הטכנולוגית (2007–2008)
 מלגה מטעם גוגל המיועדת לנשים בתחום של כריית מידע, ובנוסף זכתה בפרס אניטה בורג מטעם גוגל, המיועד ל־20 נשים מובילות במדעי המחשב (2009–2012)
 פרס מטעם יאהו בתחומים של אלגוריתמים, כריית מידע ואחזור מידע (2011)
 השאת משואה בטקס הדלקת המשואות ביום העצמאות (2014)
 "אשת השנה" של ערוץ 9 (2017).
 רדינסקי היא חברה בפורום הכלכלי העולמי (WEF).

רשימות עיתונאיות שציינו את רדינסקי
 MIT Technology Review כלל אותה ברשימת ממציאים עד גיל 35 (2013). המגזין ציין חיזוי של התפרצות מגפת כולרה בקובה, תופעה שהכתה בתדהמה את הקהילה הרפואית. המגזין ציין כי מציאת התבניות על ידי המחשב יוצרת ניבויים "טובים כמו של בני אדם".
 טיים מגזין הכתיר אותה (בגיליון המוקדש להמצאות) כ"ממציאה מודרנית" בזכות האלגוריתם שפיתחה לניבוי אירועים (2013)
 גלובס בחר בה במקום השני ברשימת הצעירים המבטיחים של עולם העסקים הישראלי (2013)
 מעריב בחר בה כאחת מ־100 ישראלים מעוררי השראה (2013)
 פורבס ישראל בחר בה כאחת מ־10 יזמיות ישראליות ששווה לעקוב אחריהן (2013)
 Times of Israel בחר בה כאחת מחלוצי הטכנולוגיה הישראלים (2015)
 Forbes העולמית בחר בה כאחת מ־30 הצעירים המובילים בטכנולוגיה מתחת לגיל 30 (2015) (30Under30)
 פורבס ישראל בחר בה כאחת מ־30 הצעירים המבטיחים של ישראל מתחת לגיל 30 (2016) (30Under30)
 פורבס ישראל בחר בה כאחת מ־50 הנשים המשפיעות בישראל (2016)
 ליידי גלובס בחר בה כאשת השנה (2016)
 Mako בחר בה לרשימת האנשים הכי המשפיעים בישראל (2016)
 Telecom News בחר בה כאחת מ־20 האישים הבולטים ביותר, שהובילו את עולם התקשורת וההייטק הישראלי (2017)
 נבחרה לרשימת 70 הצעירות המבריקות של ישראל של ליידי גלובס (2018).

קישורים חיצוניים 

  

 הפרופיל המקצועי של קירה רדינסקי, באתר לינקדאין 
 מאמרים מדעיים שפרסמה קירה רדינסקי , באתר גוגל סקולר 
 קירה רדינסקי, באתר הרווארד ביזנס ריוויו

ראיונות וכתבות

הערות שוליים 

ממציאות ישראליות
מתכנתות ישראליות
חוקרי בינה מלאכותית ישראלים
משיאי משואה ביום העצמאות: 2014
דירקטוריות ישראליות
מייסדות חברות תוכנה ישראליות
יזמות ישראליות
עובדות מיקרוסופט
זכרון יעקב: אישים
קראטיסטיות ישראליות
קראטיסטים ישראלים
מדעניות מחשב ישראליות
מנהלות ישראליות
יזמי היי-טק ישראלים
ישראליות זוכות פרסים: מדע וטכנולוגיה
בוגרי תיכון מקיף נשר
בעלות תואר דוקטור מהטכניון - מכון טכנולוגי לישראל
בעלי תואר דוקטור מהטכניון - מכון טכנולוגי לישראל
עובדות חברות אמריקאיות
ישראליות ילידות אוקראינה
ישראלים ילידי אוקראינה
ערכים שנערכו במסגרת מיזם ויקי נשים
חיילות יחידה 8200
זוכי פרס ביטחון ישראל: חיילי צה"ל
פורבס 30Under30: ישראל
פורבס 30Under30
מדענים ישראלים
ממציאים ישראלים
מתכנתים ישראלים
עולות בשנות ה-1990
דירקטורים ישראלים
מייסדי חברות תוכנה ישראלים
יזמים ישראלים
עובדי מיקרוסופט
מדעני מחשב ישראלים
מנהלים ישראלים
עובדי חברות אמריקאיות
חיילי יחידה 8200
עולים בשנות ה-1990
ישראליות שנולדו ב-1986
ישראלים שנולדו ב-1986